प्रधानमंत्री नरेंद्र मोदी और डोनाल्ड ट्रंप की न्यूयॉर्क में मुलाकात हुई. इस दौरान अमेरिकी राष्ट्रपति डोनाल्ड ट्रंप ने कहा कि भारत के साथ व्यापार समझौता जल्द होगा. वहीं, पीएम मोदी ने कहा कि अमेरिका हमारा घनिष्ठ मित्र है और हमारी मित्रता आगे बढ़ती जा रही है. प्रधानमंत्री मोदी ने कहा कि डोनाल्ड ट्रंप भारत के अच्छे मित्र हैं. NDTV इंडिया के उमाशंकर सिंह ने डोनाल्ड ट्रंप से पूछा कि 'कुछ महीने पहले पाकिस्तान के प्रधानमंत्री इमरान ख़ान ने माना था कि उनके देश में 30-40 हज़ार आतंकवादी मौजूद हैं, एक दिन पहले भी उन्होंने क़बूला कि पाक सेना और ISI ने आतंकियों को ट्रेनिंग दी. इसके अलावा ये भी ख़बर है कि पाक से हज़ारों आतंकी भारत में घुसपैठ की फ़िराक़ में हैं, आप पाकिस्तान को क्या संदेश देना चाहते हैं?' इस पर अमेरिकी राष्ट्रपति ने कहा, 'मेरा ये मानना है कि प्रधानमंत्री मोदी और प्रधानमंत्री इमरान ख़ान एक दूसरे को अच्छे से जानते हैं और इनकी कोशिशों से कुछ अच्छे नतीजे सामने आएंगे.' डोनाल्ड ट्रंप ने कहा कि PM मोदी इसका समाधान जरूर करेंगे.
hin_Deva